Terminoloogia täpsustamine on oluline igas valdkonnas. Kas pärandkultuur on üldistatult kõik inimtekkeline ja materiaalne, mis asub loodusmaastikus ja on oma esialgse kasutusfunktsiooni minetanud? Või on sealhulgas ka endisaegsed töövõtted, kombed ja pärimused? On pärandkultuur ja kultuuripärand hierarhilised või samatasandilised mõisted? Nii mõneski naaberriigis tutvustatakse pärandkultuurina vaid riikliku tähtsusega kaitse all  olevaid objekte või poollooduslikke kooslusi.  Nähes, kui erinevalt mõistetakse pärandkultuuri (cultural heritage) naabrite juures, tekib küsimus, kas me Eestiski üksteisest ikka aru saame. Tuleb tunnistada, et ka meil vajavad need terminoloogilised küsimused laiemat diskussiooni, kuhu on vajalik kaasata erinevate elualade eksperte (kultuuri- ja keeleteadlasi, etnograafe).